**Rimi Rīgas maratona Bērnu diena pulcēs 10 tūkstošus mazo ziķeru**

Informācija medijiem

Rīgā, 2025. gada 13. februārī

**Rimi Rīgas maratons šodien atklāj reģistrāciju populārajai Bērnu dienai, kas, ievadot maratona nedēļas nogali, skriešanā un citās sportiskās aktivitātēs 11. novembra krastmalā pulcēs 10 tūkstošus mazo ziķeru. Vecāki aicināti nekavēties ar atvašu reģistrāciju Bērnu dienas bezmaksas distancēm, kā arī “Toyota WESS dižsprinta” distancītei, kas maratona jubilejas gadā iecerēta kā īpašs pārsteigums.**

**Organizatori atgādina, ka bērniem 17. maijā būs iespēja spēkus izmēģināt un profesionāļu paraugdemonstrējumus piedzīvot arī basketbolā, futbolā, volejbolā, boksā un citos populāros sporta veidos.**

Rimi Rīgas maratona Bērnu dienā, kurai noteikts 10 tūkstošu dalībnieku limits, bērni aicināti izskrieties un pie medaļām tikt 400 metru, 200 metru un “Happy Mazuļiem” mazuļu trasītē, kas piedāvās arī šķēršļu pārvarēšanu un rāpošanu, kā arī īpašā 60 metru garā “Toyota WESS dižsprinta” distancē.

Ņemot vērā lielo interesi par 35. jubilejas Rimi Rīgas maratonu, organizatori aicina vecākus nekavēties ar bērnu reģistrāciju Bērnu dienas distancēm. Reģistrēties Bērnu dienas skrējieniem bez maksas iespējams pasākuma mājaslapā www.rimirigamarathon.com; reģistrācija tiks slēgta, Bērnu dienas dalībnieku skaitam sasniedzot 10 tūkstošus.

“Lepojamies, ka no mazītiņa pasākuma ar saujiņu mazo skrējēju Bērnu diena izaugusi par vērienīgu ģimeņu notikumu, kas rāda priekšzīmi maratoniem ne tikai Baltijā, bet arī Eiropā. Maratona lielo dzimšanas dienas ballīti ieskandinās 10 000 mazo tipinātāju – un nevaram vien sagaidīt, lai finišētājus godinātu ar oficiālajām Ivara Heinrihsona dizainētajām Rimi Rīgas maratona medaļām!” uz startu aicina **Aigars Nords**, Rimi Rīgas maratona organizatoru komandas vadītājs.

**Skriešana un bērnu aktivitātes 11. novembra krastmalā**

Bērnu dienas distancēm, kas būs iekārtojušās 11. novembra krastmalā, starti 17. maijā tiks doti jau no plkst. 9.00 rītā, dodot iespēju bērniem piedzīvot jubilejas maratona atmosfēru – oficiālās medaļas, lielo finiša arku, tribīnes, fanus un līdzjutējus, kuru vidū būs arī čempioni un Olimpisko spēļu dalībnieki, sarkano paklāju (“Happy Mazuļiem” distancītē), kā arī skrējiena laika uzskaiti un čipotos numurus “Toyota WESS dižsprinta” distancē.

Dalība Bērnu dienas 200 m, 400 m un “Happy mazuļiem” trasītēs ir bez maksas, bet dalības maksa “Toyota Wess Dižsprinta” distancē, kurā tiks nodrošināta laika uzskaite, ir 3 eiro. Visu Bērnu dienas distanču finišētāji tiks pie oficiālajām Rimi Rīgas maratona medaļām, kuras šogad dizainējis mākslinieks Ivars Heinrihsons.

Arī šogad Bērnu dienas dalībniekiem turpat 11. novembra krastmalā (papildu skriešanai) būs iespēja ne tikai iepazīt un izmēģināt dažādus sporta veidus (boksu, futbolu, basketbolu, sodiņu mešanu un lekšanu, volejbolu, kāpšanu, skeitbordu, galda tenisu un pat svarcelšanu), bet arī baudīt paraugdemonstrējumus sabiedrībā populāru sportistu un personību izpildījumā, kā arī paviesoties un iesaistīties Valsts policijas, jaunsargu un zemessargu, kā arī glābšanas dienestu un Neatliekamās medicīniskās palīdzības dienesta aktivitātēs.

**Bērnu dienā – arī DPD jūdze ar startu pie Mākslas muzeja**

Rimi Rīgas maratona skriešanas svētku nogali ievadīs arī jau ierastā DPD jūdzes distance (1 609 m) ar startu (plkst. 11.00) pie Latvijas Mākslas akadēmijas un finišu pie Brīvības pieminekļa. DPD jūdze saglabās pirmā Pasaules čempionāta skriešanā mantojumu – trasi, kurā uzstādīti divi pasaules rekordi un kronēti pasaules čempioni jūdzē.

Ģimenes, kuras vēlas izbaudīt Pasaules čempionāta skriešanā trases un tikt pie oficiālajām Rimi Rīgas maratona medaļām, laipni aicinātas pievienoties DPD jūdzei, reģistrējoties pasākuma mājaslapā laicīgi. Organizatori atgādina, ka dalības maksa DPD jūdzes distancē (šobrīd – 5 eiro) pēc 28. februāra pieaugs, tādēļ aicina pasteigties ar reģistrāciju. Reģistrācija DPD jūdzes distancei tiks slēgta, sasniedzot 6000 dalībnieku limitu.

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratona distancēm**

Rimi Rīgas maratona 35. jubilejas maratona, pusmaratona, 10, 6 kilometru, DPD jūdzes distancei un Bērnu dienai iespējams reģistrēties oficiālajā maratona mājaslapā www.rimirigamarathon.com un, kā jau tradicionāli ierasts – izdevīgāk reģistrēties līdz 28. februārim.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10km, 6km, DPD jūdzes (1609m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LSFP, LVS, *VSK Noskrien, Rīgas meži, Rīgas ūdens* un citi. Mediju partneri – *LTV*, *LSM*, izdevniecība *Rīgas viļņi*.